Mitsubishi B4M

Το Mitsubishi B4M ή Ka-12 ήταν μονοκινητήριο διπλάνο τορπιλοπλάνο-βομβαρδιστικό το οποίο σχεδιάστηκε για τα αεροπλανοφόρα του Ιαπωνικού Αυτοκρατορικού Ναυτικού στα μέσα της δεκαετίας του 1930. Σχεδιάστηκε έχοντας ως βάση το 3MT10 από το οποίο διέφερε κυρίως στο ότι προωθούνταν από αστεροειδή κινητήρα και στο ότι είχε πτέρυγες μεταλλικής κατασκευής, στοιχεία που το καθιστούσαν αισθητά ελαφρύτερο και ταχύτερο. Κατασκευάστηκαν δύο πρωτότυπα, όμως το Ναυτικό επέλεξε το ανταγωνιστικό Yokosuka B4Y αντί του B4M με συνέπεια το τελευταίο να μην ενταχθεί σε παραγωγή.

 Σχεδιασμός και ανάπτυξη 
Το 1933 ο κορμός της δύναμης τορπιλοπλάνων-βομβαρδιστικών των αεροπλανοφόρων του Ναυτικού εξακολουθούσε να αποτελείται από τα Mitsubishi B1M. Είχε ξεκινήσει η ένταξη των Yokosuka B3Y σε υπηρεσία όμως ήδη είχαν εντοπιστεί ζητήματα αξιοπιστίας του κινητήρα του καθώς και πληθώρα άλλων προβλημάτων με συνέπεια να κριθεί αναγκαία η πρόωρη αντικατάσταση του τύπου αυτού. Το B3Y είχε προτιμηθεί έναντι των ανταγωνιστικών σχεδίων που είχαν υποβάλει η Mitsubishi και η Nakajima που προσκλήθηκαν τον Φεβρουάριο του 1934, μαζί με το Ναυτικό Οπλαστάσιο της Γιοκοσούκα (Yokosuka), να υποβάλουν προτάσεις στο νέο διαγωνισμό.

Η Mitsubishi υπέβαλε ένα σχέδιο βασισμένο στο 3MT10, την πρότασή της στον προηγούμενο διαγωνισμό. Αντί για τον ογκώδη κινητήρα Rolls-Royce Buzzard χρησιμοποιήθηκε ο μικρότερης ισχυρός αλλά και ελαφρύτερος αστεροειδής κινητήρας Mitsubishi 8-Shi. Παρά το γεγονός ότι είχε αναμενόμενη μέγιστη ισχύ 650 hp, σημαντικά χαμηλότερη από τους 835 hp που μπορούσε να αποδώσει ο Buzzard, το κατά πολύ μειωμένο βάρος του επέτρεψε να μειωθεί κατά 590 kg το συνολικό βάρος του αεροσκάφους. Τα μέτρα εξοικονόμησης βάρους περιλάμβαναν την κατασκευή των πτερύγων από αλουμίνιο και την αφαίρεση των καλυμμάτων των τροχών. Το αποτέλεσμα αυτών των αλλαγών ήταν η αύξηση της θεωρητικής μέγιστης ταχύτητας στα 270 km/h.

Το τελικό σχέδιο ήταν ένα διπλάνο μικτής κατασκευής. Ο σκελετός της ατράκτου ήταν ξύλινος με υφασμάτινη επικάλυψη και η άνω πτέρυγα μεταλλική. Η κάτω πτερύγια είχε σχήμα «ανεστραμμένου γλάρου» και το σύστημα προσγείωσης ήταν σταθερό, με φαρδύ μετατρόχιο ώστε να είναι δυνατή η μεταφορά μιας τορπίλης βάρους 800 kg ή ισοδύναμου βάρους σε βόμβες ανάμεσα στους τροχούς. Τα τρία μέλη του πληρώματος κάθονταν σε ανοικτά κόκπιτ λαο χειρίζονταν συνολικά τρία πολυβόλα των 7,7 mm, δύο σε εύκαμπτες βάσεις που έβαλλαν προς τα πίσω και ένα σταθερό που έβαλλε προς τα εμπρός.

 Επιχειρησιακή ιστορία 
Το πρώτο πρωτότυπο ολοκληρώθηκε και πέταξε τον Αύγουστο του 1934. Το Ναυτικό του έδωσε την ονομασία B4M1 και το δοκίμασε σε αντιπαραβολή με τις ανταγωνιστικές σχεδιάσεις των Nakajima και Yokosuka. Οι επιδόσεις του ήταν σαφώς ανώτερες σε σύγκριση με των B3Y που ήταν τότε σε υπηρεσία, όμως το νέο Mitsubishi αποδείχθηκε ασταθές και δύσκολο στον χειρισμό. Η αλουμινένια πτέρυγα ήταν εύκαμπτη και το αεροσκάφος δεν μπορούσε να πετά με τη μέγιστη θεωρητική του ταχύτητα. Κατασκευάστηκε και δεύτερο πρωτότυπο, στο οποίο ενσωματώθηκαν διάφορες αλλαγές χωρίς όμως να επιλυθούν όλα τα προβλήματα. 

Εν τέλει το Ναυτικό προτίμησε το Yokosuka B4Y, 135 υποδείγματα του οποίου κατασκευάστηκαν στις εγκαταστάσεις της Mitsubishi.

Χρήστες
 Iαπωνία
 Ιαπωνικό Αυτοκρατορικό Ναυτικό

Δείτε επίσης

 Συγκρίσιμα αεροσκάφη
 Blackburn Shark
 Fairey Swordfish
 Yokosuka B4Y

 Παραπομπές 

 Βιβλιογραφία 



 Εξωτερικοί σύνδεσμοι 


B4M
Κατηγορία:Αεροσκάφη ναυτικής αεροπορίας
Κατηγορία:Εμβολοκινητήρια στρατιωτικά αεροσκάφη